
A testnevelő tanárok és az iskola szerepe az egészséges táplálkozásban

Bevezetés:
Abban a korban élünk, melyben a betegségek jelentős része szoros összefüggésben áll a táplálkozással. A gyermekek optimális fejlődéséhez és növekedéséhez elengedhetetlen a megfelelő táplálkozás, ezáltal az iskola és a pedagógusok szerepe felértékelődik a tanulók oktatási és nevelési folyamatában (Révész és mtsai, 2015). Kutatásom célja, hogy bemutassam a nyíregyházi középiskolások táplálkozási szokásainak felmérésén keresztül a testnevelő tanárok és az iskola szerepét.
Anyag és módszer:
Felmérésem eredményeit egy 39 kérdésből álló kérdőívre alapoztam, melyet nyíregyházi diákok (N=161) és testnevelő tanárok (N=35) töltöttek ki. A diákok nemek szerinti megoszlásában 94 nő (59,9%) és 63 férfi (40,1%). A testnevelő tanároknak készített kérdőívet 12 nő (34,3%) valamint 23 férfi (65,7%) töltötte ki. A kutatásom során Khí-négyzet próbát, korrelációt és kereszttábla elemzést is alkalmaztam.
Eredmények:
A tanulók jelentős része érdeklődik az egészséges étkezés iránt és saját tudásuknak és lehetőségeiknek megfelelően alkalmazzák (r=0,421; p=0,000). Szignifikáns összefüggés van azok között a diákok között, akik többet tanulnának az egészséges táplálkozásról és azok között, akik változtatnának is az étkezési szokásaikon (p=0,000). Az általam vizsgált testnevelő tanárok jelentősebb része egészségtudatosan táplálkozik, akik jellemzően többet beszélnek az egészséges táplálkozásról (r= -0,250; p=0,000). Ezek az információ átadások ugyanakkor, saját elmondásuk szerint inkább havonta vagy fél évente egy-két alkalommal történnek meg. Eredményeim alapján a tanulók egészségmagatartása csekély mértékben függ a pedagógus mintájától (p=0,049).
Következtetések:
Kutatásom alátámasztja Murimi (2018) és Horváth (2020) vizsgálatát, mely szerint, ha a diákok megkapják a megfelelő iránymutatást, akkor törekednek a helyes táplálkozásra és szeretnék is bővíteni ismereteiket, valamint a tanulók egészségmagatartása csekély mértékben függ a pedagógus mintájától. Emellett megállapítható, hogy a testnevelő tanárok kevés alkalommal beszélnek az egészségtudatos táplálkozásról.

